Vidar Nisja

Bryne FK

Nisja kom til Bryne FK fra Vigrestad i 2004. Etter å ha slitt benken i deler av 2007 sesongen, ønsket han å flytte på seg, og valget falt på rivalen Viking FK. Klubbene kom til enighet om en overgangssum, noe som ble offentliggjort 12. juli 2007 . Overgangen ble av enkelte sett på som kontroversiell, med bakgrunn i den historiske rivaliseringen mellom klubbene.

Viking FK

Nisja fikk sin debut i Tippeligaen for Viking FK borte mot SK Brann 28. oktober 2007. Hans første mål for klubben kom i samme kamp. Kampen endte forøvrig 5 - 2 til hjemmelaget. Dette ble Nisjas eneste kamp for Viking i løpet av 2007-sesongen.  I løpet av 2008-sesongen ble det mer spilletid, men hyppige posisjonskifter og sterk konkurranse om plassene hindret spilleren i å etablere seg for fullt på førstelaget. Vidar Nisja scoret Vikings mål nummer 900 på hjemmebane i den øverste divisjonen i løpet av 2008-sesongen. Målet kom mot Tromsø IL i en 2 - 1 seier, 5. oktober 2008. 2009-sesongen fortsatte med flere kamper i uvante posisjoner for Nisja, både for spilleren og laget var dette med varierende hell. Klubben skuffet sportslig, og endte på en 10.-plass. Trener Uwe Rösler ble november 2009 løst fra sin kontrakt med klubben. Med Åge Hareide som ny trener, ble Nisja etablert som førstelagsspiller. Spilleren var svært nære en overgang til gamleklubben Bryne FK i forkant av sesongen, men med storspill og skader på konkurrerende medspillere valgte Viking å tilby en ny to-års kontrakt til spilleren juli 2010. 2010-sesongen ble likevel en skuffelse sportslig, og laget endte på en 9.-plass. 2011-sesongen ble en ny tøff sesong for klubben. Nisja var mer inn og ut av laget, men spilleren bidro med kampavgjørende scoringer når han fikk sjansen. Det ble kun 13 kamper fra start for Nisja, og laget endte på en 11.-plass. Etter en svak sesongstart i 2012, ble trener Hareide avsatt 9. juni 2012. Kjell Jonevret ble ansatt som ny hovedtrener, og Nisja ble igjen en viktig brikke på førstelaget. Spilleren signerte september 2012 en ny kontrakt med klubben, med varighet ut 2015. Nisja ble Vikings toppscorer i Tippeligaen med 7 mål dette året, en tittel han delte sammen med Veton Berisha. Spilleren ble etter sesongslutt også kåret til årets spiller av klubben. 2013-sesongen ble en nedtur for Nisja, kun 7 kamper fra start, og 1 mål. Sesongen etter ble det mer spilletid. Laget skuffet og endte tilslutt på en 10.-plass, men Nisja ble igjen lagets toppscorer med 9 fulltreffere. 
Nisja startet 1. serierunde på benken i 2015-sesongen, men ble byttet inn for Björn Daníel Sverrisson som pådro seg en alvorlig kneskade etter 35 minutter. Nisja var tilbake i startellveren i de påfølgende kampene, men etter 1 - 4 tapet mot Rosenborg BK 25. april, ble spilleren igjen henvist til benken. Utover sommeren og høsten startet spekulasjonene om at Nisja som var på utgående kontrakt ikke ville få tilbud om ny kontrakt med klubben. Kampen mot Mjøndalen i 30. serierunde, 8. november 2015, ble dermed spillerens siste for klubben. Nisja ble byttet inn etter 45 minutter som erstatter for Anthony J. Soares. I forkant av kampen hadde Nisja takket viking-fansen for støtten igjennom et åpent brev på klubbens hjemmesider.

Sandnes Ulf

4. desember 2015 ble Vidar Nisja presentert som Ulf-spiller. Spilleren kom vederlagsfritt til klubben, og undertegnet en tre-års kontrakt.

Personlig

Vidar Nisja er personlig kristen. Han har aktivt deltatt i KRIK arbeid, og har studert kristendomsstudier ved Misjonshøgskolen i Stavanger.